จับตาจัดรูปที่ดินสึนามิ-งานนี้ไม่ง่ายอย่างที่คิด
สถานการณ์ในพื้นที่ 6 จังหวัดที่คลื่นยักษ์สึนามิพาดผ่าน เมื่อปลายปี 2547 เป็นที่รับรู้กันอยู่ว่า เป็นขุมทรัพย์ของธุรกิจการท่องเที่ยว ไม่ใช่ขุมทรัพย์แค่ระดับประเทศ ทว่า เป็นขุมทรัพย์ล้ำค่าในระดับโลก จึงไม่แปลก ที่ภารกิจของหน่วยงานรัฐ ในพื้นที่ประสบภัยร้ายแรง 4 จังหวัด ระนอง พังงา ภูเก็ต กระบี่ ที่สำคัญยิ่งยวด ก็คือ หยิบฉวยสถานการณ์นี้ จัดรูปการใช้ที่ดินใหม่ ท่ามกลางการจับจ้องมองดู ชนิดตาแทบกระพริบ จากกลุ่มทุนการท่องเที่ยวระดับยักษ์ ทั้งในระดับประเทศและระดับข้ามชาติ การจัดประชุมรับฟังความคิดเห็น เกี่ยวกับการจัดรูปที่ดินที่บริเวณเขาหลัก หาดบางม่วง หาดบางสัก ตำบลคึกคัก อำเภอตะกั่วป่า จังหวัดพังงา ไปจนถึงบ้านน้ำเค็ม ตำบลบางม่วง อำเภอตะกั่วป่า ซึ่งเป็นพื้นที่ที่ได้รับความเสียหายอย่างมหาศาล จากเหตุการณ์คลื่นยักษ์สึนามิซัดถล่ม ของสำนักงานจัดรูปที่ดินเพื่อพัฒนาพื้นที่ กรมโยธาธิการและผังเมือง เมื่อวันที่ 11 - 12 มีนาคม 2548 จึงมีสาระที่หลายฝ่ายพยายามติดตามอย่างใกล้ชิด สำนักงานจัดรูปที่ดินเพื่อพัฒนาพื้นที่ ได้กำหนดจัดรูปที่ดิน โดยแยกเป็น 3 พื้นที่หลัก หนึ่ง พื้นที่เพื่อการท่องเที่ยวและชุมชน ที่มีประชาชนอาศัยอยู่เป็นจำนวนมาก ประกอบด้วย หมู่ที่ 5 หาดบางเนียง ตำบลคึกคัก เป็นอาณาบริเวณที่มีแปลงที่ดินขนาดเล็กจำนวนมาก และเป็นพื้นที่ที่มีการลงทุนธุรกิจโรงแรม รีสอร์ต ขนาดเล็ก - กลาง สอง พื้นที่หมู่ที่ 6 - 7 ตำบลคึกคัก ตั้งแต่อุทยานแห่งชาติเขาหลัก ลำรู่ หาดหลาโอน อ่าวนางทอง โซนนี้จะเป็นที่ดินผืนใหญ่มีอยู่ไม่กี่แปลง เป็นพื้นที่ลงทุนธุรกิจโรงแรม รีสอร์ตขนาดใหญ่ พื้นที่สุดท้าย คือ บริเวณบ้านน้ำเค็ม ตำบลบางม่วง เป็นชุมชนที่มีประชาชนอาศัยหนาแน่น และได้รับความเสียหายมาก แน่นอน การจัดแบ่งพื้นที่ดังกล่าว ย่อมควบคู่ไปกับการลงทุนด้านโครงสร้างพื้นฐาน เพื่อรองรับการขยายตัวของการท่องเที่ยวและชุมชน หากรับฟังจากปากของ นายปรีชา รณรงค์ ผู้ตรวจการกรม ปฏิบัติหน้าที่ผู้อำนวยการสำนักงานจัดรูปที่ดินเพื่อพัฒนาพื้นที่ ก็จะทราบว่า สำนักงานจัดรูปที่ดินเพื่อพัฒนาพื้นที่ ได้ลงมารับฟังความคิดเห็นจากผู้ประกอบการ และประชาชนในพื้นที่เขาหลักมาแล้ว 3 ครั้ง คราวล่าสุด เมื่อวันที่ 11 มีนาคม 2548 ลงมารับฟังความคิดเห็นจากผู้ประกอบการ และประชาชนบริเวณเขาหลัก อ่างนางทอง และหาดบางเนียง จากการรับฟังความคิดเห็นประชาชน และผู้ประกอบการ ต่างก็เห็นด้วยกับการจัดรูปที่ดิน ราย ละเอียดต่างๆ จึงต้องทำให้เสร็จ ภายในเดือนเมษายน 2548 เป็นคำบอกเล่าของ นายปรีชา รณรงค์ สำหรับการลงทุนโครงสร้างพื้นฐานใน 3 พื้นที่นี้ จะเน้นความคล่องตัวในการหนีภัย ที่เป็นเส้นทางที่ตรง และสั้นที่สุด ที่จะสามารถหนีขึ้นจากชายฝั่งมาถึงถนนเพชรเกษม เป็นระยะๆ แต่ละระยะห่างกันประมาณ 300 - 500 เมตร โดยใช้แนวถนนเดิมเป็นหลัก มีการต่อเติมแนวเชื่อมถนนให้ถึงกันทั้งหมด รวมทั้งมีการเชื่อมโยงถนนภายใน ให้เชื่อมติดต่อกันได้ ตั้งแต่เขาหลักจนถึงหาดบางเนียง เนื่องจากในปัจจุบัน เส้นทางที่จะเชื่อมโยงเขาหลักกับหาดบางเนียง มีเพียงถนนเพชรเกษมเส้นเดียว แน่นอน การจัดโครงข่ายถนนเพื่อการหนีภัย จะเป็นจริงหรือไม่ ย่อมขึ้นอยู่กับเจ้าของที่ดินว่า จะให้ความร่วมมือแค่ไหน ท่าทีของกรมโยธาธิการและผังเมือง อันแสดงผ่าน นายปรีชา รณรงค์ จึงไม่พยายามหักหาญน้ำใจคนในพื้นที่ นายปรีชา รณรงค์ บอกว่า การจัดรูปที่ดินคราวนี้ จะยึดหลักการเปลี่ยนแปลงและการขยับแปลงที่ดินให้น้อยที่สุด ที่ดินแต่ละแปลง จะมีถนนตัดผ่านไม่เกิน 10 - 20% เท่านั้น ส่วนที่เหลืออีก 80 - 90% ผู้ประกอบการและประชาชน สามารถปลูกสิ่งก่อสร้างได้เลย สำหรับโครงข่ายถนนเชื่อมโยงติดต่อกันนั้น ตัวเลขที่ นายปรีชา รณรงค์ บอกกล่าวให้ทราบอยู่ที่ประมาณ 200 ล้านบาท ทั้งหมดนี้เป็นการลงทุนโดยภาครัฐ ถ้าเป็นไปได้ เราต้องการให้การลงทุนด้านโครงสร้างพื้นฐาน ดำเนินการควบคู่พร้อมกันไปกับการก่อสร้างของภาคเอกชน เพื่อให้ทุกอย่างแล้วเสร็จพร้อมกัน บ้านน้ำเค็ม หมู่บ้านชาวประมง เป็นอีกเป้าหมายหนึ่งที่สำนักงานจัดรูปที่ดินเพื่อพัฒนาพื้นที่ เตรียมลงมาวางโครงข่ายแนวถนนให้เชื่อมต่อกันมาถึงถนนเพชรเกษม ด้วยการปรับปรุงและเพิ่มถนน โดยตัดผ่านที่ดินทุกแปลงในหมู่บ้านน้ำเค็ม เป็นถนนที่ได้มาตรฐาน รวมทั้งขยายถนนสายหลักเชื่อมหมู่บ้านกับถนนเพชรเกษมให้กว้างขึ้น ถึงแม้ในระหว่างการรับฟังความคิดเห็น ที่หน้าองค์การบริหารส่วนตำบลบางม่วง เมื่อวันที่ 12 มีนาคม 2548 ชาวบ้านกว่า 100 คน ต่างก็เห็นด้วยกับการจัดรูปที่ดินใหม่ ทว่า คำบอกเล่าจากปากของ นายมนัสศักดิ์ ยวนแก้ว สมาชิกองค์การบริหารส่วนตำบลบางม่วง ก็มิอาจมองข้าม นายมนัสศักดิ์ ยวนแก้ว บอกว่า จากการสอบถามชาวบ้านในหมู่บ้านน้ำเค็ม แต่ละคนเห็นด้วยกับการจัดรูปที่ดิน ถึงกระนั้น ชาวบ้านที่เห็นด้วยเหล่านั้น ก็ล้วนแล้วแต่ยังเป็นห่วงว่า ถนนที่ตัดเพิ่มขึ้นจะผ่านบ้านและที่ดินของใครบ้างมากน้อยแค่ไหน ประเด็นที่หนักหน่วงอย่างยิ่ง สำหรับสำนักงานจัดรูปที่ดินเพื่อพัฒนาพื้นที่ ในการผลักดันให้การจัดรูปที่ดินนี้เป็นจริง ไม่เฉพาะแต่หมู่บ้านน้ำเค็ม ทว่า หมายรวมไปถึงอ่าวนางทอง หาดบางเนียง ซึ่งล้วนแล้วแต่ต้องลงทุนเรื่องโครงข่ายถนน อันเป็นการลงทุน ที่มิอาจหลีกเลี่ยงไม่ตัดถนนผ่านที่ดินของประชาชน และผู้ประกอบการได้เลย ในท่ามกลางความยากลำบากเช่นนี้ ความสำเร็จของการจัดรูปที่ดิน ไม่ได้ขึ้นอยู่กับว่า ชาวบ้านและผู้ประกอบการ จะคำนึงถึงประโยชน์ในการหนีภัยมากน้อยแค่ไหนเท่านั้น เนื่องเพราะประเด็นสำคัญที่สุด อยู่ที่หน่วยงานของรัฐที่เข้าจัดการทุกหน่วย ต้องทำให้ทุกฝ่ายเชื่อว่า ดำเนินการไปบนผลประโยชน์ของสาธารณะ 
สถานการณ์ในพื้นที่ 6 จังหวัดที่คลื่นยักษ์สึนามิพาดผ่าน เมื่อปลายปี 2547 เป็นที่รับรู้กันอยู่ว่า เป็นขุมทรัพย์ของธุรกิจการท่องเที่ยว ไม่ใช่ขุมทรัพย์แค่ระดับประเทศ ทว่า เป็นขุมทรัพย์ล้ำค่าในระดับโลก